Ranskan presidentti Emmanuel Macron kuvailee keltaliivien lauantaista väkivaltaiseksi äitynyttä mielenosoitusta Pariisissa maan tahalliseksi vahingoittamiseksi.

”Nämä ihmiset pyrkivät kaikin keinoin vahingoittamaan Ranskan tasavaltaa tuhoamalla kaikkea”, hän kommentoi Ranskan sisäministeriön lauantai-iltana pitämän hätäkokouksen jälkeen.

”Tulossa on kovia päätöksiä , joilla uudet väkivaltaisuudet estetään”, hän sanoi France24:n mukaan.

Uutistoimistojen mukaan lauantain mielenosoitukseen Pariisin keskustassa osallistui 10 000 ihmistä. Yli 120 on poliisin mukaan pidätetty.

Mielenosoittajat tuhosivat muun muassa luksuskoruvalmistaja Bulgarin liikkeen ja Hugo Bossin ja Lacosten muotiliikkeet. Lisäksi asuintalon alakerrassa sijaitseva pankkikonttori sytytettiin palamaan. Myös tunnettu Fouquet's-ravintola lähes tuhoitui mielenosoittajien sytyttämässä tulipalossa.

”Tästä ei saa olla epäselvyyttä: he hakevat väkivaltaa ja ovat täällä levittämässä kaaosta”, Ranskan sisäministeri Christophe Castaner kommentoi.

Keltaliivit ovat osoittaneet mieltään joka viikonloppu marraskuun lopulta lähtien. Alun perin mielenosoituksilla vastustettiin polttoaineiden hinnannousua, mutta sittemmin niillä on protestoitu Macronin politiikkaa.